तेज गेंदबाजों की मददगार मानी जाने वाली इस पिच पर अश्विन हावी रहे. स्टंप तक कप्तान फाफ ड्यू प्लेसी 25 और केशव महाराज 10 रन बनाकर खेल रहे हैं. पहले सत्र में बिना कोई विकेट खोए 78 रन बनाने वाली दक्षिण अफ्रीका ने दिन के दूसरे सत्र में दो और आखिरी सत्र में चार विकेट खोए. भारतीय तेज गेंदबाज जहां इस विकेट पर प्रभावित करने में असफल रहे, वहीं अश्विन (90 रन देकर तीन विकेट) ने सफलता प्राप्त कर मार्कराम, डीन एल्गर (31) और क्विंटन डि कॉक (00) को पवेलियन की राह दिखाई. उनके अलावा इशांत ने एक विकेट लिया. दो खिलाड़ी रन आउट हुए.